લગ્નનો દિવસ આવી પહોંચ્યો. સગાંસ્નેહીઓ સાથે બપોર સુધીમાં લગ્નની તમામ રીતરસમો સુખરૂપે પાર પડી. સાંજ થતાની સાથે રિસેપ્શનની તૈયારીઓ થવા માંડી. પોરબંદરથી એક વિશેષ લકઝરીબસ વડીલોને લેવા માટે રાણાખીરસરા ગામે પહોંચી. જલારામધામના 44 વડીલો એક સાથે પોતાના પુત્રનાં જ લગ્ન હોય એમ સમયસર હરખભેર આવી પહોંચ્યાં. રાજાણી પરિવારના સૌ સભ્યોએ મુખ્ય દરવાજા પાસે જઈ તેમને મુખ્ય મહેમાન જેટલું માન આપીને આવકાર્યા. જીવનની પાનખરમાં અચાનક આવેલી વસંત જોઈને કેટલાક વડીલોની આંખો તો ત્યાં જ ભીની થઈ ગઈ. તેઓને આદરપૂર્વક બેસાડીને ઠંડુ પીણું ધર્યું. એક સાથે આટલા બધા મહેમાનોને આવેલા જોઈને પરિવારના સગાં-સ્નેહીઓ પહેલાં તો અચંબામાં પડી ગયા; પરંતુ પછી સમગ્ર વાતની જાણ થતાં સૌએ વડીલોને પગે લાગીને તેમના ખબરઅંતર પૂછ્યાં. બાળકો દાદા-દાદી સાથે ગમ્મત કરવા લાગ્યા. એ સમયે પ્રેમ અને આત્મીયતાનું જે વાતાવરણ રચાયું તેને શબ્દમાં વર્ણન કરવું મુશ્કેલ છે.